
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prešov 18Csp/132/2026 6126294992 21. 09. 2026 JUDr. Dominika Vitteková PhD. ECLI:SK:OSPO:2026:6126294992.2
Uznesenie Okresný súd Prešov v spore žalobcu: BENCONT FINANCE, a.s., Vajnorská100/A, Bratislava 831 04, IČO: 47 96 7692, zast. KOVAL & spol. advokátska kancelária, s.r.o., IČO: 36 648 892, so sídlom Komenského 3, 974 01 Banská Bystrica, proti žalovanému: A. B., nar. XX.X.XXXX, bytom B. XX, XXX XX C. D., o zaplatenie 541,27 eur s príslušenstvom takto rozhodol: I. Konanie zastavuje. II. Žalovanému náhradu trov konania n e p r i z n á v a. odôvodnenie: 1. Návrhom na vydanie platobného rozkazu doručeným dňa 25.4.2026 Okresnému súdu Banská Bystrica v súlade s § 3 zákona č. 307/2016 Z.z. o upomínacom konaní sa žalobca domáhal voči žalovanému zaplatenia istiny vo výške 541,27 eur s príslušenstvom. Nárok uplatnil titulom neuhradenej ceny za telekomunikačné služby a časti kúpnej ceny za mobilné zariadenia. 2. V predmetnom upomínacom konaní bol dňa 4.5.2026 vydaný platobný rozkaz sp. zn. 37Up/681/2026, ktorý sa však nepodarilo doručiť žalovanému do vlastných rúk na adresu jeho pobytu. 3. V súlade s § 14 zákona č. 307/2016 Z. z. o upomínacom konaní podal žalobca návrh na pokračovanie v konaní na tunajšom súde ako súde príslušnom na prejednanie veci podľa a zákona č. 160/2015 Z.z. Civilného sporového poriadku (ďalej len "CSP"), čím došlo k zrušeniu platobného rozkazu. Vec bola postúpená tunajšiemu súdu dňa 7.9.2026 a je vedená pod sp. zn. 18Csp 132/2026. 4. Dňa 18.9.2026 žalobca súdu doručil späťvzatie žaloby v celom rozsahu. 5. Podľa § 144 zákona č. 160/2015 Z.z. Civilný sporový poriadok (ďalej len ako „CSP“), žalobca môže vziať žalobu späť. 6. Podľa § 145 ods. 1 CSP, ak je žaloba vzatá späť celkom, súd konanie zastaví. 7. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 8. Vzhľadom na to, že žalobca vzal žalobu v celom rozsahu späť, a to ešte skôr, než sa začalo predbežné prejednanie sporu podľa § 168 alebo pojednávanie, súd nevyžadoval súhlas žalovaného s procesným úkonom žalobcu a konanie s poukazom na § 145 ods. 1 CSP zastavil.
9. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 10. Podľa § 262 ods. 1 CSP o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 11. Z ust. § 256 ods. 1 CSP vyplýva, že ak súd konania zastavuje, je potrebné sa najprv zaoberať otázkou, či niektorý z účastníkov zavinil, že konanie muselo byť zastavené. Ku späťvzatiu pre správanie žalovaného dochádza väčšinou vtedy, ak žalovaná strana po podaní žaloby uplatnený nárok úplne uspokojí. Z uvedeného vyplýva, že musí byť zjavné, že dôvod, pre ktorý bola podaná žaloba, tak ako je v nej vyjadrený, bol následným chovaním žalovanej uspokojený. 12. Nárok na náhradu trov konania je nárok, ktorý vyplýva z procesného práva, preto aj na to, či išlo o dôvodne podanú žalobu je nutné usudzovať z procesného hľadiska. Ide teda o to, či sa žalobca sa domohol uplatneného nároku alebo nie. Podstatné v zmysle ust. § 256 CSP je, či požiadavka žalobcu bola uspokojená. 13. Zo späťvzatia žaloby neplynie, že by dôvod späťvzatia žaloby bolo spôsobené konaním žalovaného, teda to, čoho sa žalobca domáhal nebolo v dôsledku podania žaloby realizované. Žalobca teda vzal žalobu späť bez toho, aby na tomto úkone malo akýkoľvek chovanie žalovaného smerujúce k uspokojeniu uplatneného nároku. 14. Vzhľadom k tomu, že žalovanej žiadne trovy konanie nevznikli, súd jej ich náhradu nepriznal. Poučenie: Proti tomuto uzneseniu možno podať odvolanie do 15 dní odo dňa jeho doručenia prostredníctvom tunajšieho súdu na Krajský súd v Prešove. V odvolaní sa má popri všeobecných náležitostiach (§ 127 CSP) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

